《次韵章尧文梅花》
宋代·陈棣

先生读书常闭户，卒岁优游娱艺圃。
风雷笔舌待时摅，锦绣肝肠终日吐。
鸣驺未验北山文稿，绛帐且为东道主。
忽作寻梅得得来，南枝未落北枝开。
攀条弄英不能去，只愁白日空西颓。
临池照影都无伴，偶挂幽昏不用媒。
主人生来几传癖，道耕德猎无遗力。
形模奇古每起予，议论纵横时夺席。
但喜书横孔圣编，那知梅怨桓伊笛。
正值清霜烂漫晴，宾从满目皆豪英。
未开东阁缘何事，要见诗鸣诉不平。
明日定拼花下醉，想公不负白鸥盟。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。